**ОТЧЕТ**

**за дейността на НЧ „Стилиян Чилингиров – 1963” – град Шумен**

**през 2019 година**

Уважаеми читалищни членове, скъпи гости, мили приятели,

Измина още една година от нашата съвместна дейност, насочена в постоянна и отговорна работа на Настоятелството, читалищния колектив, на ръководителите на колективите и школите за изпълнението на най – важната задача на читалището, а именно – да продължим с утвърждаването на Народно читалище „Стилиян Чилингиров - 1963” като културно – просветен и информационен център не само в квартала, но и в града! Щастлива съм, че днес отново сме се събрали всички читалищни поколения, хора, посветили себе си на читалищното дело! Благодаря Ви!

 Уважаеми читалищни дейци,

По традиция Отчетът на настоятелството за всяка година започва с читалищните членове.

За 2019 година действителните членове на НЧ „Стилиян Чилингиров - 1963” са 209. Младите членове са предимно спомагателни, в това число ученици, с които работим.

Организационната структура на читалището и през отминалата 2019 година бе:

* Върховен орган - Общото събрание
* Настоятелство в състав:
1. Севдалина Георгиева – председател
2. Силвия Ботева – заместник председател
3. Мариана Радева – член
4. Светлана Николова – член
5. Нора Марчева – член
6. Д-р Иван Катранджиев – член
7. Алпер Осман – член
* **Проверителна комисия**:
1. Тонка Статева – председател
2. Стаматка Казакова – член
3. Виолета Димитрова – член

През 2019 година Читалищното настоятелство проведе 7 заседания, на които са разгледаха различни въпроси, свързани с читалището и дейността му. Отчитането и изпълнението на бюджета се прави на всяко тримесечие. Във всички заседания на читалищното настоятелство участват и членовете на Проверителната комисия.

Хората, избрани в ръководните органи се интересуват от проблемите на читалището и се радват на успехите му.

**Сътрудничество с други институти**

 Многообразно и резултатно е взаимодействието на читалището за реализирането на инициативи, предприети от него или от други институти.

 Голямо е удовлетворението ни от работата с Регионална библиотека „Стилиян Чилингиров”, Драматично-куклен театър „Васил Друмев”, Телевизия Шумен, Регионален исторически музей – Шумен, Военно окръжие – Шумен, Военен клуб – Шумен, НЧ „Просвета - 1925” – село Илия Блъсково, Детска градина „Брезичка”, Начално училище „Княз Борис І”, Комплекс за Социални Ууслуги за Деца и Семейства - гр. Шумен, както и с повечето читалища от цялата община.

 Българските читалища са били и остават живият извор на българския дух и култура. В тях е запалена искрата и пламва огънят на Българското възраждане. Народните читалища са били и ще бъдат истински храмове на духовността, институции без аналог в Европа и света. Те са уникални по своя характер и вратите им са отворени за всички, които имат нужда от книги, образование и срещи с изкуството.

Благодарим на нашите приятели от клубовете на пенсионера, на отговорничката на клуба Милка Братоева и на нейната всеотдайна помощничка Ани Братоева.

Настоятелството благодари за доверието и подкрепата на членовете на всички клубове, които са и членове на читалището, а за тяхната всеотайност в кулинарната изложба на Карнавала на плодородието бяха наградени с екскурзия до Равадиново.

През 2019 година се разделихме с един достоен човек, приятел на читалището и председател на пенсионерски клуб „Боян Българанов” – Руска Тонева.

 Системни и делови са контактите с отдел „Култура, младежки дейности и спорт” при Община Шумен, със заместник – кмета на общината, ръководещ тези дейности г-н Найден Косев, както и с Десислава Златева – Началник на отдела.

 Благодарим на всички за проявеното разбиране и доброто делово сътрудничество. Признателни сме на членовете ни, на съгражданите ни, посрещащи с интерес всяка една от проявите на читалището.

**Културно – масова работа и любителско творчество**

Измина още една година от дейността на НЧ „Стилиян Чилингиров - 1963”, година изпълнена с разнообразна дейност с много осъществени изяви.

Културната дейност на читалището е подчинена на календарен план, одобрен от читалищното настоятелство, който е съобразен според възрастта и интересите. В процеса на дейността плана е постоянно допълван.

Дейността в направление културно - масова и любителска дейност се координира от читалищния секретар - Мариана Радева. С дългогодишната си дейност в читалището тя има своето място в културния живот на квартала и града.

Във връзка с доброто популяризиране на работата на екипа и колективите към НЧ „Стилиян Чилингиров - 1963” екипа на читалището изработва и презентира атрактивни афиши и покани, които привличат публика от различни поколения.

 През 2019 год. са проведени **76** инициативи.

Всички те са обявени на входа на читалището в началото на календарният месец. Не можем да се спрем на всички инициативи, но ще отбележим най – значимите.

Взаимната дейност с училищата от района се изразява в участие на учениците в школите, участията в инициативите на детска вокална група „Буратино” с ръководител Таня Делева, в посещение на срещите с писатели, посещения на изложби и библиотеката, отбелязване деня на Апостола, деня на Народните будители, изготвяне на презентации по различни теми и много други.

Всички тези прояви се организират с ученици, за което благодарим на учителите от НУ “Княз Борис I”.

Новост в дейността на читалището е добрата работа с децата от ДГ „Брезичка”. Целта е още от най-ранна възраст, децата да свикнат да посещават читалището, което им поднася много интересни инициативи, а те се изявяват на читалищната сцена. По този начин се опитваме не само да съхраним досегашната дейност, а и да я до обогатим и разнообразим.

И тази година не изневерихме на традицията в читалището да се отбелязват Християнските празници. Всички те се реализираха с фолклорна група ”Веселина” с ръководител Мария Върбанова. През годината групата не изневери на установената практика да пресъздава обичаи, да обогатява автентичния си репертоар, да изнася концертна дейност в града и региона. Благодарим ви, мили изпълнители, за готовността и желанието с което работите. Започвайки да говоря за групата за автентичен фолклор, не мога да подмина доброто и представяне през 2019 година на IX – я национален читалищен събор – Бяла, където получи златен медал. Взе участие на V-я общински пролетен събор „Да запеем заедно” – Смядово, във фолклорния фестивал „Багрите на Алфатар”, в тържествата „Моя страна, моя България” – Несебър и международния фестивал „Шумен жужи”. ФГ „Веселина” взе участие на всички концерти организирани от читалището: „Гергьовско веселие”, чест и желан гост е на телевизия Шумен и предаването „ От българско – по българско на телевизия „СКАТ”.

2019 година бе изпълнена с богата концертна програма. В нея основно място заемаше Градски Духов Оркестър ”Михаил Биков” под диригентството на талантливия Христо Атанасов. На всички общински ритуални прояви Градския духов оркестър заемаше основно място. Освен съвместното участие с ДВГ „Буратино”, смесен хор „Родни звуци” и ВФ „Божур”, Градски Духов Оркестър „Михаил Биков” имаше и богата и разнообразна концертна програма.

Незабравим беше концерта „В приказната нощ” с филмова музика, който беше повторен поради големия интерес. Поради желанието на шуменци и съкварталците от „Боян Българанов” за повече срещи с Градски Духов Оркестър „Михаил Биков” пред читалището бе проведен и концерта „Майски цветя”, а на гражданите и гостите на град Шумен на открито на различни места в града, оркестъра имаше възможността да представи своето изкуство. На публиката се поднасяха изключително разнообразни и трудни художествени програми.

Съвместният концерт на Градски Духов Оркестър „Михаил Биков” и ВФ „Божур” – „Откровенията на Маестрото” за поредна година бе посрещнат с голям интерес.

Една инициатива на диригентите на Градски Духов Оркестър „Михаил Биков” и търговищкия духов оркестър, Христо Атансов и Красимира Коларова, бе реализирана като се проведоха два незабравими концерта „Коледна магия” в Шумен и Търговище с участието на Градски Духов Оркестър „Михаил Биков”, Търговищкия духов оркестър, хор ”Родни звуци” и хор „Родна песен” – Търговище.

В музикалния живот на Градски духов оркестър „Михаил Биков” важно място заемат реализираните военни мероприятия в партньорство с Военния факултет. Той беше желан за много инициативи на РБ „Стилиян Чилингиров”, Историческия музей, къщи – музеи „Лайош Кошут”, „Добри Войников”, НЧ „Добри Войников-1856” и ДКТ „Васил Друмев”.

През 2019 година оркестъра участва в международния фолклорен фестивал „Паралия фест” – Паралия, Гърция. За тази цел бяха ушити и летни костюми за оркестрантите. Представянето им на фестивала беше впечатляващо и завладяващо.

 Благодарности на диригента Христо Атанасов, както и на всички оркестранти, за прекрасната визия на градския духов оркестър ”Михаил Биков”. Благодарим на всички за старанието и професионализма при изпълнението на задачите.

**Читалищното настоятелство изразява дължимата признателност към Общинската администрация, на отдел „Култура” в лицето на Десислава Златева,** за разбирането и помощта към Градски Духов Оркестър „Михаил Биков”.

През 2019 година вокална формация “Божур” с диригент Людмил Ковачев имаше една успешна година. Тя представи шуменското песенно творчество в националния фестивал на градската песен „Красив роман е любовта”, от където се завърна с първо място.

След спечелен проект към Общински Фонд Култура, ВФ „Божур” участва във фестивала на градската песен „Мара Врачанка”. Аплодисментите бяха впечатляващи, когато обявиха класирането - на първо място и лауреат на 20 юбилейно издание на фестивала - ВФ „Божур” към НЧ „Стилиян Чилингиров – 1963” – Шумен. Организаторите споделиха, че качествата на тази група са на много високо ниво. И биха желали формацията да им гостува отново. Благодарим на всички изпълнители от ВФ „Божур” и за участието им в концертите, организирани от читалището.

За ДВГ “Буратино” можем да кажем, че пленява публиката. Харесвана и желана тя е канена на редица общоградски инициативи. Участва с голямо желание и на инициативите организирани от читалището. През 2019 година вокална група ”Буратино” участва в международния детски фестивал „Корабът на изкуствата” в Поморие. С прекрасните си изпълнения и този път ДВГ „Буратино” завоюва първо място. Благодарим на ръководителката Таня Делева, за професионализма й и се надяваме, че и занапред групата ще продължава активния си живот.

Художествените колективи от нашето читалището неведнъж са се представяли отлично на престижни сцени в страната и в чужбина. Затова искам лично да благодаря на художествените ръководители, които разкриват красотата на музикалното и певческо изкуство.  Едно е сигурно - самодеецът е човек, който има дух. И този дух го съхранява и превежда по трудния път на твореца!

  Благодаря на всички вас, за които най – голямата награда са аплодисментите в залата и радостта в очите на хората!

  Бъдете  здрави, желая ви удовлетворение и още повече сценични изяви!

 И през 2019 година в читалището продължи много добре да работи школата по английски език с ръководител Виктория Радева. За наша радост учениците се увеличиха и работата в школата е с много добри резултати. Г-жа Радева спечели доверието на децата и родителите и се радваме на постоянни посещения. През 2019 година към читалището продължи и школа по математика с преподавател Севим Мехмед, а резултатите от нейната работа се виждат на външното оценяване и постигнатите високи оценки.

Дейността на читалище „Стилиян Чилингоров-1963” – Шумен е много богата и многолика, но как би се реализирала тя без читалищните си членове. Членовете на клубовете са тези, които ежедневно влизат в читалището. Благодарим на всички тях и на техните председатели Янка Любенова, Дияна Велчева и Христина Йоханес.

Невероятно е да работиш ежедневно с такъв голям екип. Всички добронамерени, забравили ежедневните грижи, откликващи на всичко, което става в читалището. Благодарим на всички за активното включване в живота на нашето читалище.

Читалище „Стилиян Чилингиров-1963” не е лишено от живот, защото работи с достойни, прекрасни и талантливи оркестранти, художествени ръководители, самодейци и читалищни членове.

**ПРОЕКТИ**

През изминалата 2019 година читалище „Стилиян Чилингиров - 1963” кандидатства по два проекта. Към Общински фонд „Култура” - Шуменза организиране научастие на Вокална формация „Божур” в град Враца на пристижното 20 юбилейно издание на фестивала „Мара Врачанка”. Одобрен е и проект към министерство на културата - „Българските библиотеки - съвременни центрове за четене и информираност-2019” като бяха закупени книги за 2000 лева.

Отново искам да изкажа нашето разочарование, че за съжаление все още няма програми за градските читалища по европейски проекти. Искам да отбележа, че имаме разработен проект от 2008 година на стойност 400 000 лева, който чака своята реализация – за цялостна реконструкция и рехабилитация на читалищната сграда. През 2019 година бе изградена рампа за хора в неравностойно състояние благодарение на Община Шумен, но и по нея има какво още да се желае и направи.

Във връзка с доброто популяризиране на работата на екипа и колективите към НЧ „Стилиян Чилингиров – 1963” се изработват и презентират афиши и покани, които привличат все повече публика от различни поколения.

Всеки, прекрачил прага на НЧ „Стилиян Чилингиров” е информиран за разнообразните инициативи през настоящия месец от календарен план, изработен с много въображение и вдъхновение.

 **БИБЛИОТЕКА**

 Във всеки отчет, който разглежда читалищната дейност, важно място е отредено на библиотеката, защото нейна е била и винаги ще бъде привилегията да е в основата на всяко едно читалище. Нашата библиотека днес е съвременен информационен център и това дава възможност да съчетава умело автентичност и модерност, виртуалност и реалност, ползотворно съжителство на двата свята – на книгите и на модерните технологии. Библиотечната дейност през 2019 година беше динамична и ползотворна. Мероприятията, които се проведоха в библиотека и със съдействието на библиотеката са многобройни. Ще отбележим по – значителните, без да омаловажаме другите проведени инициативи.

Приоритет на НЧ „Стилиян Чилингиров-1963”, както и на библиотеката към него, е работата с деца от всички възрастови групи.

НЧ „ Ст.Чилингиров”-1963 е партньор и на 10 ДГ „Брезичка” - гр. Шумен. Съвместните инициативи са посветени на Международен ден на детската книга, литературни четения в детската градина, тематични срещи и образователни музикални концерти, със съдействието на Градски Духов Оркестър „Михаил Биков ” с диригент –Христо Атанасов. „Звездите на Европа ”- проект на ДГ „ Брезичка ”, който се осъществява в партньорство с НЧ „ Стилиян Чилингиров-1963 ”.

ДГ „Светулка” гр. Шумен и нейните възпитаници също са приятели на читалището и библиотеката. През „Национална седмица на четенето”, деца и родители посетиха библиотеката и научиха как книжките достигат до нас.

Дългодишни са приятелството и съвместната работа с учениците, учители и родители от НУ „ Княз Борис I ” гр. Шумен. Срещите с тях, гостуванията им са се превърнали в традиция. През изминалата година се проведаха мероприятия свързани с бележите дати и личности, част от тях са: международен ден на детската книга, 140г. – Търновска конституция , „Национална седмица на четенето”, „Ден на народните будители”, „Билките и техните легенди ”- презентация и среща с деца от Клуб „Здраве”.

Желанието за нови запознанства и съвместна работа с други институции, доведоха до поставяне на едно нова начало – работа с деца в риск. Под надслов „Лятно веселие ” - /02.07-30.07.2019г./ за първа година се проведоха редица тематични срещи с деца от Комплекс за Социални Услуги за Деца и Семейства – гр. Шумен. Срещите бяха съобразени с желанията на децата и това ги направи приятни и полезни: „Клуб Традиция ”, „Безопастно движение през лятото”, „Професия войник”, „Музикален анонс” - Градски Духов Оркестър „Михаил Биков”, „Любопитни факти за науката – Археология ”, „Приятели завинаги”.

Към новите ни приятели и съмишленици се присъединиха и ученици от ПЕГ „Н.Й.Вапцаров”, които ни поканиха да бъдем техни гости и да ги запознаем с живота и делота на Стилиян Чилингиров.

Чест за нас и жест към нашите читатели направи българската писателка Неда Антонова. По покана на Севдалина Георгиева –председател на читалището, Неда Антонова ни запозна със своето творчество и направи срещата много емоционална за всички присъстващи. Под надслов „Любовта на великите”, тя ни срещна със съдбата и любовта на велики българи.

Библиотеката към НЧ „ Стилиян Чилингиров-1963 ” разпола с 17 226 библиотечни единици. През 2019 година са обработени и достигнали да читатели 744 броя. Тук е мястото да благодарим на нашите дарители, защото голяма част от книгите са при нас благодарение на тяхната щедрост. Съвременната и част от задължителната ученическа литература е закупена със собствени средства. Не на последно място, от голямо значение за обновяване на фонда е и одобрения проект към министерство на културата - „Българските библиотеки - съвременни центрове за четене и информираност-2019”.

**Информационно – компютърен център**

На 27. 09. 2011 г. в НЧ „Стилиян Чилингиров - 1963”, беше открит Интернет център с 5 настолни компютъра, 1 мултифункционален принтер, 1 мултимедия и 1 подвижен екран – всичко по Програма „Глобални библиотеки - България” на фондация „Бил и Мелинда Гейтс”. Благодарение на този център успяваме да осигурим лесен и равнопоставен достъп до информация, знание и електронни услуги на гражданите, да се повиши качеството им на живот и информираност и да се ускори развитието на гражданското общество.

|  |  |
| --- | --- |
| **Вид дейност** | **2018** |
| Посещения в ИЦ | 857 |
| Потребители в ИЦ | 115 |

Програмата „Глобални библиотеки - България” има за цел да насърчи модернизирането на обществените библиотеки в България и да възроди мисията на библиотеката като център за информация и комуникация за всеки.

Новото лице на библиотеката включва пакет от услуги за гражданите, а именно: компютри за потребителите, достъп до интернет информация, електронно съдържание от местно значение, електронни услуги. Важно място заемат и провежданите целогодишни обучения по начална компютърна грамотност – както индивидуални, така и групови.

Информационния център в читалището се обозначи и като пространство за местни инициативи и събития, дейности, насочени към специфични групи (деца, безработни, хора от малцинствата), приветливи и топли помещения за потребителите, отворени и ориентирани към потребителя служители.

По повод Международния ден за безопасен интернет в информационния център се проведе **анкета** с потребителите на услуги. По повод Международния ден на потребителя им се раздадоха флаери, изготвени в Информационния център с правата и задълженията на потребителя. Флаери бяха раздадени и за Световния ден за борба със СПИН

През 2019 година в библиотеката на читалището бяха подредени множество тематични изложби и представени презентации, които получиха гласност и достигнаха до много от потребителите.

Важно място в дейността на Информационния център заема лятната занималня, чието начало бе поставено през 2015 година.

И през 2019 година продължи да работи „Лятно игрознание” – полудневна занималня с деца от 1 до 4 клас. През целия месец Юни лятната занималня в НЧ „Стилиян Чилингиров - 1963” с ръководител Севдалина Георгиева събра деца от различни училища в града. Участници бяха ученици от 1 до 4 клас предимно от НУ „Княз Борис І”, но имаше и деца от ІІІ ОУ „Димитър Благоев”, от ІІ ОУ „Д-р Петър Берон”.

Началният час на заниманията бе 8:00 часа, а продължителността до 12:00 часа. Заниманията на децата бяха от различен характер – както образователен, така и творчески. Децата посетиха репетициите на градския духов оркестър и имаха възможността да се докоснат до музикалните инструменти на живо. През 2019 г. се проведе и екскурзия до село Илия Блъсково, където бяхме топло посрещнати в НЧ „Просвета – 1925” от секретаря на читалището Донка Василева. Децата бяха специални гости на кмета на Илия Блъсково Васил Василев, запознаха се с историята на селото, видяха 300 годишните дървета, с които се гордее селото и получиха своите свидетелства за участие в занималнята. Дейността на занималнята беше обширно отразена в страницата на читалището във фейсбук и в групата на занималнята пак там. Работата на лятната занималня ще продължи и занапред.

**МАТЕРИАЛНО – ТЕХНИЧЕСКА И СТОПАНСКА БАЗА**

Разполагаме с база, която макар и да е общинска, ни е предоставена да я стопанисваме и поддържаме в добър вид.

Във външният вид на сградата има много какво още да се желае. За хигиената в читалището от миналата година отговаря г-жа Севдия Харун, или както всички и викаме Сиса. Сиса притежава всички качества и отговорности да работи в читалище. Усмихната, дисциплинирана, работлива, учтива и вежлива с хората, включва се във всяка инициатива на читалището!

Настоятелството счита, че финансово – стопанската дейност, с която са ангажирани председателят и най – вече счетоводителят Детелина Костадинова, бе динамична и ползотворна.

Финансовите средства се изразходват целесъобразно, а бюджета на читалището с приходната и разходната част се приема на общо събрание.

На всяко тримесечие се приемат финансови отчети от читалищното настоятелство и се внасят в счетоводството на отдел „Култура” при Община Шумен.

Читалищата са с държавно делегиран бюджет и на една бройка за 2019 година са осигурени 9490 лв.

Числеността на нашето читалище е 23,25 и 6 бройки субсидирани от Община Шумен за духовия оркестър. Благодарим отново на отдел „Култура” за попълнението на щатния състав на оркестъра. Благодарна съм и на екипа, с който работя, на всички оркестранти, на художествените ръководители и на всички самодейци. Разбира се, когато работиш с хора не може усмивката да не е слънчева. Но едно трябва да знаем, че мисията ни е да работим в престижен културен институт, уважавайки това, което правим и работейки за имиджа на читалището.

Абонати сме на автоматична система за охрана на сградата. По отношение на стопанските разходи се стремим сами да си плащаме стопанските разходи, данък сграда, граждански договори за наети допълнително оркестранти, водещи, ръководители, солисти.

Собствените приходи, които читалището си набавя са основно от наеми, такси, членски внос.

 **Уважаеми читалищни дейци,**

Нека продължаваме и занапред със същия хъс, сили и желание да работим за доброто име на читалището, нека бъдем здрави и устремени към реализиране на поставените цели.

Мотивът ни е НЧ „Стилиян Чилингиров - 1963” да е желано читалище, работещо за духовността и развитието на културата в град Шумен.

Благодаря ви за вниманието!

25/03/2020 г. Председател: …………….......

Шумен Зам.Председател: ……….......

 Секретар: ………………........